ORDE do 30 de setembro de 2011 de aprobación definitiva da modificación puntual das normas subsidiarias do Concello de Salvaterra de Miño (Pontevedra) relativa a usos en núcleo rural.
Consellería de Medio Ambiente, Territorio e Infraestruturas — III. Outras disposicións — 14/10/2011

O Concello de Salvaterra de Miño achega documentación referente á modificación puntual das normas subsidiarias: usos en solo de núcleo rural, en solicitude da súa aprobación definitiva de conformidade co artigo 93.4 en relación co 85.7 da Lei 9/2002, do 30 de decembro, de ordenación urbanística e protección do medio rural de Galicia.
1. Antecedentes.
1.1. As NN.SS. de Planeamento Municipal de Salvaterra de Miño foron aprobadas definitivamente o 12 de xuño de 1992.
1.2. En relación cos núcleos rurais consta unha modificación puntual relativa ao volume das edificacións de uso público ou colectivo, aprobada definitivamente por Orde da CMATI do 15 de febreiro de 2010.
1.3. A Dirección Xeral de Calidade e Avaliación Ambiental emitiu resolución pola cal non é preciso o sometemento a avaliación ambiental (DOG do 7 de xullo de 2010).
1.4. A Secretaría Xeral de Ordenación do Territorio e Urbanismo emitiu informe previo á aprobación inicial da modificación puntual con data do 17 de setembro de 2010.
1.5. O Concello de Salvaterra de Miño aprobou inicialmente o documento e someteuno a información pública, por acordo do Pleno con data do 25 de outubro de 2010. Non se presentaron alegacións.
1.6. O Concello de Salvaterra de Miño aprobou provisionalmente o documento por acordo plenario con data do 18 de xullo de 2011.
1.7. Constan informes favorables do arquitecto asesor municipal, con data do 12.5.2010; e da secretaría do concello, con datas do 12.5.2010 e do 2.5.2011.
2. Análise da modificación puntual.
Unha vez analizada a documentación da modificación puntual: usos en solo de núcleo rural, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre sinalar:
2.1. A modificación puntual ten por obxecto axustar as condicións establecidas nas epígrafes 6.3.2.1 e 6.3.2.2 das NN.SS. relativas aos usos permitidos nos solos de núcleo rural (existente consolidado e de baixa densidade) introducindo nesas epígrafes o uso asistencial e eliminando o de almacéns categoría 2.ª.
2.2. A incorporación de usos necesarios pode considerarse como unha razón que fundamenta o interese público, para os efectos do establecido no artigo 94.1 da LOUG.
2.3. Segundo o establecido no artigo 25.3 da LOUG, en relación coa súa disposición transitoria 1.ª, o planeamento poderá permitir nos núcleos rurais como usos compatibles os terciarios, os produtivos, os turísticos, os pequenos talleres e as novas tecnoloxías da información así como os dotacionais asistenciais e vinculados con servizos públicos.
En consecuencia de todo o anteriormente exposto, non se observa inconveniente cara á modificación puntual proxectada polo Concello de Salvaterra de Miño no eido dos usos nos núcleos rurais.
De conformidade co artigo 89 da LOUG, e o artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal lle corresponde ao conselleiro de Medio Ambiente, Territorio e Infraestruturas.
3. Resolución.
En consecuencia, e de conformidade co establecido no artigo 85.7.a) da LOUG,
Primeiro. Aprobar definitivamente a modificación puntual das normas subsidiarias do Concello de Salvaterra de Miño relativa a usos en núcleo rural.
Segundo. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no Boletín Oficial da provincia a normativa e ordenanzas do plan aprobado definitivamente.
Cuarto. Notifíquese esta orde ao concello; e publíquese no Diario Oficial de Galicia.
Santiago de Compostela, 30 de setembro de 2011.